CELEX: 62007CJ0198
Language: mt
Date: 2008-12-22
Title: Sentenza tal-Qorti tal-Ġustizzja (ir-Raba' Awla) tat-22 ta' Diċembru 2008. # Donal Gordon vs il-Kummisjoni tal-Komunitajiet Ewropej. # Appell - Rapport tal-iżvilupp tal-karriera - Rikors għal annullament - Interess ġuridiku - Uffiċjali b’invalidità permanenti totali. # Kawża C-198/07 P.

SENTENZA TAL-QORTI TAL-ĠUSTIZZJA (Ir-Raba’ Awla) 
      22 ta’ Diċembru 2008 
      
      Kawża C-198/07 P
      Donal Gordon
      vs
      Il-Kummissjoni tal-Komunitajiet Ewropej 
      “Appell – Rapport tal-iżvilupp tal-karriera – Rikors għal annullament – Interess ġuridiku – Uffiċjali b’invalidità totali permanenti”
      Suġġett: Appell mis-sentenza tal-Qorti tal-Prim’Istanza tal-Komunitajiet Ewropej, tas-7 ta’ Frar 2007, Gordon vs Il-Kummissjoni (T‑175/04,
         li għadha ma ġietx ippubblikata fil-Ġabra), intiż għall-annullament ta’ din is-sentenza. 
      
      Deċiżjoni: Sentenza annullata parzjalment.
      
      
      Sommarju
      
      1.        Uffiċjali – Rikors – Interess ġuridiku
      (Regolamenti tal-Persunal, Artikoli 53, 78, 90 u 91; Anness VIII, Artikoli 13 sa 16)
      2.        Uffiċjali – Evalwazzjoni – Kumitat Konġunt ta’ Evalwazzjoni
      (Regolamenti tal-Persunal, Artikolu 43)
      1.        Uffiċjal li jiġi rtirat minħabba stat ta’ invalidità totali permanenti skont l-Artikoli 53 u 78 tar-Regolamenti, wara li jkun
         ippreżenta rikors kontra r-rapport tal-iżvilupp tal-karriera tiegħu, xorta jibqa’ jżomm interess li jikkontesta l-imsemmi
         rapport. 
      
      Fil-fatt, għandu jiġi osservat, l-ewwel nett, li r-rapport tal-iżvilupp tal-karriera, indipendentement mill-utilità futura
         tiegħu, jikkostitwixxi prova bil-miktub u formali dwar il-kwalità tax-xogħol imwettaq mill-uffiċjal. Tali evalwazzjoni ma
         tiddeskrivix biss id-dmirijiet imwettqa matul il-perijodu kkonċernat, iżda tinvolvi wkoll evalwazzjoni tal-kwalitajiet umani
         li l-persuna evalwata wriet fl-eżerċizzju tal-attività personali tagħha. Għaldaqstant, kull uffiċjali għandu dritt li x-xogħol
         tiegħu jiġi rrikonoxxut minn evalwazzjoni magħmula b’mod ġust u ekwu. Konsegwentement, skont id-dritt għal protezzjoni legali
         effettiva, uffiċjal għandu, f’kull każ, ikollu d-dritt li jikkontesta rapport tal-iżvilupp tal-karriera minħabba l-kontenut
         tiegħu jew għar-raġuni li dan ma jkunx sar skont ir-regoli stabbiliti mir-Regolamenti.
      
      It-tieni nett, filwaqt li huwa minnu li uffiċjal li jitqies mill-Kumitat tal-Invalidità bħala li qiegħed fi stat ta’ inkapaċità
         totali permanenti jiġi rtirat skont l-Artikoli 53 u 78 tar-Regolamenti, is-sitwazzjoni ta’ tali uffiċjal hija differenti minn
         dik ta’ uffiċjal li jkun laħaq l-età tal-irtirar, li jkun irriżenja jew li jkun tkeċċa, peress li din hija sitwazzjoni riversibbli.
         Fil-fatt, l-uffiċjal li għandu tali invalidità jista’ jerġa’ jibda x-xogħol tiegħu ma’ istituzzjoni Komunitarja, fid-dawl
         tar-rekwiżiti tal-Artikolu 16 tal-Anness VIII tar-Regolamenti. F’dan ir-rigward, id-dispożizzjoni ġenerali tal-Artikolu 53
         tar-Regolamenti għandha tinqara flimkien mad-dispożizzjonijiet speċifiċi tal-Artikoli 13 sa 15 tal-Anness VIII tar-Regolamenti.
         L-attività tal-uffiċjal iddikjarat fi stat ta’ invalidità tiġi biss sospiża, peress li l-iżvilupp tas-sitwazzjoni tiegħu fi
         ħdan l-istituzzjonijiet hija suġġetta għall-eżistenza tal-kundizzjonijiet li jiġġustifikaw din l-invalidità, li tista’ tiġi
         vverifikata f’intervalli regolari.
      
      Issa, minn meta jista’ jiddaħħal mill-ġdid fl-istituzzjonijiet, uffiċjal fi stat ta’ invalidità totali permanenti għandu dritt
         ekwivalenti għal dak ta’ uffiċjal attiv li jara li r-rapport tal-iżvilupp tal-karriera tiegħu jsir b’mod ekwu u oġġettiv u
         skont l-istandards ta’ evalwazzjoni regolari. Fil-każ ta’ dħul mill-ġdid, l-imsemmi rapport huwa utli għall-iżvilupp tal-uffiċjal
         fi ħdan id-dipartiment tiegħu jew l-istituzzjonijiet Komunitarji. Huwa jikkostitwixxi prova konkreta u formali tal-abbiltà
         u tal-esperjenza tiegħu fi ħdan l-istituzzjoni, li fuqha huwa jista’ jibbaża ruħu. Huwa jippermetti wkoll lis-superjuri li
         jqabblu l-merti tal-kandidati għal eventwali promozzjoni jew trasferiment.
      
      2.        Fil-kuntest tas-sistema ta’ evalwazzjoni stabbilita mill-Kummissjoni, il-fatt li l-Kumitat Konġunt ta’ Evalwazzjoni ma jkunx
         iddeċieda fuq il-kontenut ta’ rapport tal-iżvilupp tal-karriera, meta kontestazzjoni kontrih tkun dehret quddiemu, jikkostitwixxi
         ksur sostanzjali tal-proċedura tar-redazzjoni ta’ dan ir-rapport li jippreġudika d-drittijiet tal-uffiċjal evalwat. Fil-fatt,
         meta kontestazzjoni tasal quddiem dan il-kumitat, l-eżami tal-kontenut tar-rapport tal-iżvilupp tal-karriera jikkosistwixxi
         formalità sostanzjali u mhux stadju purament formali peress li, minn naħa, l-imsemmi kumitat huwa l-unika entità li tipparteċipa
         fil-proċedura ta’ evalwazzjoni li tinkludi r-rappreżentanti tal-persunal u, min-naħa l-oħra, l-opinjonijiet tiegħu għandhom
         jittieħdu inkunsiderazzjoni mill-evalwatur tal-appell.